《送泰州博何道充》
明代·湛若水

通州广文何道充，和气可挹如春风。四载泠泠振铎声，至今闻者开盲聋。

此风传播自扬泰，欲得师者人人同。鹿门文选知在扬，补之泰州从众公。

何君义气更喷薄，生死交情不改矱。安溪倾盖始定交，临死后事以相托。

君之高义激秋云，携丧并子同南舶。教子全丧谢九原，略无难色见然诺。

嗟嗟世上平生交，临难反眼若不识。临难反眼若不识，闻君之义宁无怍。

始知动人自有本，知本可与共圣学。愿君充此恻隐端，优与诸生入圣门。

作者简介：（1466—1560）广东增城人，字元明，号甘泉。少师事陈献章。弘治十八年进士，授编修。历南京国子监祭酒，南京吏、礼，兵三部尚书。在翰林院时与王守仁同时讲学，主张“随处体认天理”，“知行并进”，反对“知先行后”，与阳明之说有所不同。后筑西樵讲舍讲学，学者称甘泉先生。卒谥文简。著有《心性图说》、《格物通》、《甘泉集》等。